<classify> BENKI ya Maendeleo ya Afrika AfDB imeahidi kuendelea kushirikiana na Tanzania kutekeleza miradi mbalimbali ya maendeleo ikiwemo miundombinu ya barabara, umeme na ujenzi wa viwanja vya ndege hususan kiwanja cha ndege cha kimataifa Msalato mkoani Dodoma.Hayo yameelezwa na Waziri wa Fedha na Mipango, Dk Philip Mpango, baada ya kukutana na kufanya mazungumzo na Rais wa AfDB, Dk Akinwumi Adesina, wakati wa Mkutano wa Mawaziri wa Fedha wa nchi za Afrika Mashariki, uliofanyika Abidjan nchini Ivory Coast.Dk Mpango ambaye pia ni Gavana wa Benki ya Maendelo ya Afrika AfDB alisema Rais wa Benki hiyo amekubali ombi Rais Magufuli la kuipatia Tanzania mkopo nafuu ili kuwezesha kuanza ujenzi wa kiwanja cha ndege cha Msalato mkoani Dodoma.Benki hii imekuwa ni ya msaada mkubwa sana na yapo maeneo mengi ambayo Rais wa Benki ya Maendeleo ya Afrika amekubali kuendelea kushirikiana na nchi yetu, alisema.Waziri Mpango alieleza kuwa Dk Adesina aliipongeza serikali ya Rais Magufuli, kwa juhudi zake za kupiga vita rushwa, ufisadi na ubadhirifu wa mali za umma kwa vitendo, kufanya maamuzi magumu ya kulinda rasilimali za Taifa hususan madini, kudhibiti matumizi yasiyo ya lazima serikalini, kuimarisha ukusanyaji wa mapato na kudhibiti ukwepaji kodi.Alisema kuwa Dk Adesina ameahidi kuendelea kuunga mkono juhudi zinazofanywa na serikali ambazo zimesababisha Tanzania kupata mafanikio makubwa katika maendeleo kwa kipindi kifupi.Akizungumza wakati wa Mkutano wa Mawaziri wa Fedha wa nchi za Afrika Mashariki, Mpango aliishukuru Benki ya Maendeleo ya Afrika kwa kuendelea kuipatia mikopo nafuu kwa ajili ya kutekeleza miradi mbali mbali ya maendeleo.Katika mkutano huo wa Mawaziri, Waziri Mpango aliuomba uongozi wa Benki kuharakisha maandalizi ya miradi inayotarajiwa kuanza kutekelezwa mwaka 2019 ikiwemo ujenzi wa Uwanja wa Ndege wa Kimataifa Msalato Dola za Marekani milioni 200 na ujenzi wa barabara ya Kuzunguka Jiji la Dodoma Dola za Marekani milioni 180.Miradi mingine ni Mradi wa Kufua Umeme wa Maji 87 MW wa Kakono dola za Marekani milioni 350, ujenzi wa barabara ya Bagamoyo- TangaLungalunga-Mombasa- Malindi dola za Marekani milioni 158.2 na Awamu ya Pili ya Mpango wa Kuendeleza Utawala Bora na Maendeleo ya Sekta Binafsi Dola za Marekani milioni 56.Benki ya Maendeleo ya Afrika imeahidi kuiwezesha Tanzania kupata mikopo nafuu ili miradi hiyo iweze kuanza kutekelezwa mapema. Aidha, iliahidi kuwa mkataba wa Dola za Marekani milioni 256 kwa ajili ya ujenzi ya barabara ya Kabingo-Kasulu-Manyovu km 260 kwa kiwango cha lami utasainiwa mapema mwanzoni mwa mwezi Machi, 2019.  <topic>: KITAIFA 